El Salvador

El Salvador (Spaans: [el salβaˈðoɾ], ; letterlik: "die verlosser"), amptelik die Republiek El Salvador (Spaans: República de El Salvador), is 'n republiek in Sentraal-Amerika. 

El Salvador beslaan 'n oppervlakte van 21 041 km² en het in 2016 'n bevolking van 6 344 722 gehad. Die land grens aan Guatemala in die noordweste, die Stille Oseaan in die suidweste en Honduras in die noordooste. Die hoofstad en grootste stad is San Salvador, gevolg deur Santa Ana. Die gebied is oorspronklik in Nahuatl Cōzcatlān (Spaans: "Cuzcatlán") genoem wat "die land van kosbare dinge" beteken. Die Spaanse conquistador Pedro de Alvarado het dit Provincia De Nuestro Señor Jesus Cristo, El Salvador Del Mundo ("Provinsie van ons Here Jesus Christus, die Verlosser van die Wêreld") genoem, dikwels verkort tot "El Salvador". 

 Geologie 
duimnael|links|Nasa-satellietbeeld van El Salvador
duimnael|links|Kaart van El Salvador
duimnael|links|Topografiese kaart van El Salvador
duimnael|links|Klimaatsones in El Salvador volgens die Köppen-klimaatklassifikasie
El Salvador is die kleinste van die Sentraal-Amerikaanse republieke en word slegs deur die Stille Oseaan bespoel. Die belangrikste fisiese kenmerk van die land is 'n vulkaniese hoogland met pieke van oor die 2 000 m. Die valleie tussen die pieke is sowat 600 m bo seevlak. Die grond, afkomstig van verweerde lawa en vulkaniese as, is baie ryk. Koffiebone groei welig in hierdie valleie en koffie dra baie tot die land se uitvoer by.

 Geskiedenis 
El Salvador is eeue lank deur Meso-Amerikaanse beskawings soos Pipil, Lenca en Maja bevolk. Onder die vernaamste plekke wat argeologiese vondste opgelewer het, is Joya de Cerén, ook "Pompeii van die Amerikas" genoem. Ná die Spaanse verowering van die Asteekse Ryk onder Hernán Cortés in 1521–1523 is die hele Sentraal-Amerika by die Spaanse Ryk ingelyf en het dit onder die gesag van Nieu-Spanje gekom. Met die Meksikaanse Onafhanklikheidsoorlog van 1810–1821 het dit deel geword van die kortstondige Eerste Meksikaanse Keiserryk. Die vyf Sentraal-Amerikaanse republieke het in 1823 van Meksiko afgeskei en vervolgens die Federale Republiek van Sentraal-Amerika gestig. In 1838 het dit egter verbrokkel en van die vyf republieke het hul onafhanklikheid verklaar.

El Salvador se geskiedenis vanaf die 19de tot die middel-20ste eeu is gekenmerk deur politieke en ekonomiese onstabiliteit met staatsgrepe, rewolusies en die opeenvolging van outoritêre heersers. In Julie 1969 eis die Sokkeroorlog tussen El Salvador en Honduras sowat 2 000 slagoffers binne in 'n week. Vervolgens het die Salvadoriaanse Burgeroorlog (1979–1992) tussen die militêre regering en 'n koalisie van linkse guerrillagroepe uitgebreek. Dit is met die Chapultepec-vredesooreenkomste beëindig en 'n grondwetlike veelpartyrepubliek is gevestig. In 2001 is die Salvadoriaanse colón deur die Amerikaanse dollar vervang. Op 8 Junie 2021 is wetgewing aangeneem om Bitcoin as 'n amptelike geldstelsel te aanvaar.  El Salvador het sy ekonomie begin diversifiseer en dit beskik nou oor een van die hoër ontwikkelde ekonomieë in Sentraal-Amerika (ná Panama, Costa Rica en Belize), veral as gevolg van 'n voortgesette vinnige industrialisering. 

 Sien ook 
 Salvadoriaanse nasionale sokkerspan

 Verwysings 

 Bronnelys 
 Algemeen


 Kennis, 1980, , volume 1, bl. 112

 Eksterne skakels 




Kategorie:Voormalige Spaanse kolonies